《刘将军歌送勋甫帅师援辽》
明代·马之骏

己未东天五星斗，辽海波腥土花臭。
时闻邻火泣黄昏，坐见狼烽欺白昼。
天子甘泉移日曛，金符十道飞纷纭。
山西燕颔自有种，邺下黄须故不群，南阳趣起刘将军。
将军昔罢楼烦戍，击鲜卧接糟床注。
氍毹遮火夜徵歌，不律吞虹朝选句。
瓜田自识故侯名，猎骑不干醉尉怒。
昨者对扬休命时，小人敢以有母辞。
解装尽供食客费，破产宁问家人饥。
良家六郡喜驰突，猛若怒彪健于鹘。
令严真可试宫姬，智捷何妨师厩卒。
将军许国惟一身，出则我后归吾亲。
炯炯血丹自知己，悠悠文墨夫何人。
是时火龙行空烧赤鳞，?金浴铁无纤尘。
匣中双钩萍叶紫，枪尖六月梨花新。
彼奴作逆将亡矣，今之汪夏裴闻喜，将军勉效西平子。
直须雪夜击鹜鹅，莫遣青天乱蜂蚁。
不见军需竭地征，中原鞭挞无停声。
援师南来更蹂践，儿啼女哭逃柴荆。
即兹人心厌戈戟，可知天意销欃枪。
嵒鹊衣冠万国会，麒麟图画千秋名。
酌君叵罗君起舞，《朱鹭》振振在铙鼓。
高歌飞作《出塞》曲，别泪弹为洗兵雨。
牙旗鹊印何可夸，莱衣要裂宫锦花。
归来长跽告寿母，如渑之水添流霞。
封侯岂必在年少，乌足羡哉邓中华。

作者简介：（1588—1625）河南新野人，字仲良。万历三十八年进士。官户部主事，卒官。工诗，与诗人王稚登之子留相唱和，多诗酒酣畅之致，常失于芜累。有《妙远堂集》。